49. schôdza NR SR - 6.deň - B. popoludní
Dátum: 2026-04-22
Poslanec: Dostál, Ondrej (SaS)
Druh vystúpenia: Vystúpenie v rozprave

A vážený pán minister, vážené kolegyne, vážení kolegovia, rokujeme o novele katastrálneho zákona a je to taká svojím spôsobom klasická situácia, že vládna koalícia sa odvoláva na nejaký verejný záujem, aby tým odôvodnila zmenu, ktorá má účelový charakter. V tomto prípade tým verejným záujmom má byť ochrana osobných údajov, čo nepochybne je verejný záujem, je verejný záujem na tom, aby osobné údaje boli chránené. Ale robí sa to na úkor obmedzenia iného dôležitého verejného záujmu, a síce verejného záujmu na to, aby existovala verejná kontrola, aby existovala transparentnosť a aby existoval prístup k informáciám, ktorými disponuje štát, aby ten prístup bol čo najjednoduchší pre užívateľov, ktorými sú občania Slovenskej republiky. Zaštiťuje sa táto zmena existenciou právnych predpisov na ochranu osobných údajov a tým, že prístup k údajom, ktoré sú prístupné cez katastrálny portál, je údajne príliš široký, je údajne zneužívaný, pretože dnes je možné prostredníctvom katastra, respektíve jeho webovej stránky, dostať sa k všetkým dôležitým informáciám o vlastníctve nehnuteľností a vlastníkoch nehnuteľností. A ak aj existuje verejný záujem na ochrane osobných údajov, tak je potrebné vždycky skúmať, že či ten zásah do práva na prístup k informáciám, ktorý je, ktorý je dôležitým predpokladom verejnej kontroly, je primeraný. To obmedzenie prístupu k informáciám je primerané. A treba povedať, že aj v rámci Európy existujú rôzne modely prístupu k informáciám z katastra nehnuteľností, rôzne modely, akým spôsobom môžete vyhľadať informácie o tom, kto je vlastníkom ktorej konkrétnej nehnuteľnosti a ktoré údaje dostanete. Áno, a ten slovenský model dnes, doteraz, je pomerne ústretový voči, poviem, som o informácie. A sprístupňujúci pomerne veľa údajov o vlastníkoch. Sú modely, ktoré sú oveľa uzavretejšie ako ten slovenský model. Otázka je, prečo by sa ten slovenský model, ktorý je založený na všeobecnej prístupnosti tých informácií, mal posunúť k oveľa reštriktívnejšej forme. Dnes v rámci katastrálneho územia viete vyhľadať informácie o tom, že fyzická osoba, ktorú viete identifikovať cez meno a priezvisko, aké nehnuteľnosti v tom katastrálnom území vlastní. Nemusíte sa nikde registrovať, nemusíte nič platiť a dostanete list vlastníctva, respektíve výpis listu vlastníctva na informatívne účely bezplatne. V prípade schválenia tohto zákona sa to zmení. A takýmto spôsobom dostanete iba všeobecné informácie o mapku s parcelami, s výmerami, s číslami listu vlastníctva, ale iba keď sa registrujete, budete mať prístup aj o mene vlastníka, o mene a priezvisku vlastníka, jeho podiele a ostatných vlastníkov či plombe na tej nehnuteľnosti, ale aj to prihlásenie, ako tu už upozornil pán poslanec Hargaš, je obíditeľné. Nie je to žiadna záruka toho, že ak niekto to chce zneužívať, tak to bude zneužívať aj naďalej a nebude ho jednoduché vypátrať. Ale ani tak nedostanete informácie potrebné na identifikáciu toho vlastníka. Teraz hovoríme o prípadoch legitímneho verejného záujmu na kontrole majetkových pomerov verejných funkcionárov a politikov, pretože dostanete iba informáciu o mene a priezvisku a ak budete chcieť bližšie identifikovať toho vlastníka a získať jeho adresu trvalého pobytu a dátum narodenia, tak budete musieť zaplatiť správny poplatok 6 €. Budú z toho samozrejme výnimky, budú nejaké oprávnené subjekty, ktoré budú môcť vyhľadávať v širšej miere. A že sťaží sa prístup k informáciám, sťaží sa prístup novinárom, opozičným politikom a aj mimovládnym organizáciám, ktoré vykonávajú dohľad, kontrolu, investigatívu. A zvlášť znepokojivý je bod dva toho návrhu zákona, ktorý hovorí o doplnení nového ods. 2 do § 2 o formuláciu: údaje katastra sa zakazuje použiť na profilovanie osôb, vyhodnocovanie majetkových pomerov osôb a ich ekonomického správania, na komerčné spracovanie údajov na účely predaja a sprostredkovania databáz alebo marketingového využitia. Týmto nie je dotknuté spracovanie údajov podľa § 69 ods. 13 a 14 na plnenie úloh alebo povinností orgánov verejnej moci alebo iných subjektov vyplývajúcich z osobitných predpisov. To profilovanie obsahuje odvolávku na nariadenie Európskeho parlamentu a Rady z 27. apríla 2016 o ochrane fyzických osôb pri spracovaní osobných údajov a profilovanie je automatizované spracúvanie osobných údajov, ktoré sa používa na hodnotenie osobných aspektov osoby, najmä na analýzu alebo predpovedanie správania, ekonomickej situácie a preferencií. Dobre, odvolávka, ale je tam zakázané vyhodnocovanie majetkových pomerov a to vôbec nie je jasné, čo je vyhodnocovanie majetkových pomerov. Je to legislatívne neurčitý pojem, zrejme odlišný od pojmu profilovanie. Nie je to, nie je to definované v tomto zákone a nie je mi známe, že by to bolo v inom zákone. Asi to má byť zisťovanie, kto čo vlastní, v akej hodnote alebo porovnávanie medzi osobami. Ale čo tam má patriť? Má tam patriť činnosť novinárov, ktorí budú informovať o tom, aké sú majetkové pomery ministra? Alebo činnosť watchdog organizácií, ktoré posudzujú majetok poslanca alebo iného verejného činiteľa a kontrolujú, či je primeraný jeho doterajším zárobkom, alebo analýza nejakých vlastníckych pomerov v nejakej oblasti, ktorá ani nemusí sa týkať nejakého osobného vlastníctva. Čo je to vyhodnocovanie majetkových pomerov? Čo je to vyhodnocovanie ekonomického správania? Aké konanie týmto zákazom, ktorého porušenie je sankcionované a môže byť postihované? Čiže problém je, že ten pojem je neurčitý. Mne nie je jasné, čo presne je týmto zakázané. Rozhodovať o tom, čo sa bude považovať za zakázané a čo bude postihované, je presunuté na úrad. Zákon podporím. Ďakujem za pozornosť. Na vaše vystúpenie jedna faktická.